62018TJ0310_RES
Zadeva T‑310/18
European Federation of Public Service Unions (EPSU)
in
Jan Goudriaan
proti
Evropski komisiji
Sodba Splošnega sodišča (deveti razširjeni senat) z dne 24. oktobra 2019
„Socialna politika – Socialni dialog na ravni Unije – Sporazum z naslovom ‚Splošni okvir za obveščanje in posvetovanje z uradniki in zaposlenimi osrednjih vladnih organov‘ – Skupna zahteva podpisnic za izvajanje sporazuma na ravni Unije – Zavrnitev Komisije, da predloži predlog sklepa Svetu – Ničnostna tožba – Izpodbojni akt – Dopustnost – Polje proste presoje Komisije – Avtonomija socialnih partnerjev – Načelo subsidiarnosti – Sorazmernost“
Ničnostna tožba – Izpodbojni akti – Pojem – Akti, ki ustvarjajo zavezujoče pravne učinke – Sklep Komisije, s katerim je bila zavrnjena predložitev sklepa Svetu glede izvajanja sporazuma, sklenjenega med socialnimi partnerji, na ravni Unije – Vključitev
(člena 155(2) in 263 PDEU)
(Glej točke 20 in od 22 do 36.)
Socialna politika – Sporazum o socialni politiki – Sporazumi s socialnimi partnerji – Uveljavitev s sklepom Sveta na predlog Komisije – Pristojnost Komisije za dajanje pobud – Obseg – Skupna zahteva podpisnic – Obveznost Komisije, da Svetu predloži predlog sklepa – Neobstoj
(člen 17(2) PEU; člen 155(2) PDEU)
(Glej točke 51, 66, 67, 73, 74, 78, 79, 81, 82, 90, 93 in 103.)
Akti institucij – Pravna narava – Zakonodajni akt – Pojem – Ukrepi, sprejeti po postopku izvajanja sporazumov, sklenjenih s socialnimi partnerji na ravni Unije – Izključitev
(člena 155(2) in 289 PDEU)
(Glej točko 69.)
Socialna politika – Sporazum o socialni politiki – Sporazumi s socialnimi partnerji – Uveljavitev s sklepom Sveta na predlog Komisije – Pristojnost Komisije za dajanje pobud – Zahteva – Spoštovanje načela demokratičnosti– Reprezentativnost podpisnic sporazuma – Spoštovanje načel subsidiarnosti in sorazmernosti
(člen 17(1) PEU; člen 155 PDEU)
(Glej točke 75, 95, 96, 98 in 137.)
Socialna politika – Sporazum o socialni politiki – Sporazumi s socialnimi partnerji – Uveljavitev s sklepom Sveta na predlog Komisije – Pristojnost Komisije za dajanje pobud – Polje proste presoje Komisije – Sodni nadzor – Meje
(člen 17(1) PEU; člen 155 PDEU)
(Glej točke od 108 do 112.)
Povzetek
Splošno sodišče je s sodbo z dne 24. oktobra 2019, EPSU in Goudriaan/Komisija (T‑310/18), zavrnilo tožbo za razglasitev ničnosti sklepa Komisije, s katerim je bilo zavrnjeno, da se Svetu predloži predlog sklepa o izvajanju sporazuma, ki so ga podpisali evropski socialni partnerji na ravni Unije.
Socialni partnerji so decembra 2015 podpisali sporazum z naslovom „Splošni okvir za obveščanje in posvetovanje z uradniki in zaposlenimi osrednjih vladnih organov“ (v nadaljevanju: Sporazum) na podlagi člena 155(1) PDEU. Nato so skupaj zaprosili Komisijo, naj predloži predlog za izvajanje Sporazuma na ravni Unije, s sklepom Sveta, sprejetim na podlagi člena 155(2) PDEU. Komisija je marca 2018 socialne partnerje obvestila, da je sklenila, da Svetu ne bo predložila takšnega predloga. Ta sklep o zavrnitvi je temeljil na razlogih, ki se v bistvu nanašajo, prvič, na posebno naravo osrednjih vladnih organov, in zlasti na okoliščino, da izvajajo prerogative javne oblasti, drugič, na obstoj – v nacionalnem pravu številnih držav članic – določb o obveščanju in posvetovanju z uradniki ter uslužbenci teh organov, in tretjič, na obstoj bistvenih razlik med državami članicami glede opredelitve in obsega navedenih organov, tako da bi morebitna odločba Sveta o izvajanju Sporazuma imela bolj ali manj obsežno področje uporabe glede na posamezne države članice.
Splošno sodišče je najprej presodilo, da je sklep Komisije o zavrnitvi izpodbojni akt. Po eni strani ga namreč ni bilo mogoče opredeliti kot pripravljalni akt, po drugi strani pa morebitni obstoj široke diskrecijske pravice ne pomeni ovire za dopustnost tožbe.
Splošno sodišče je nato poudarilo, da Komisija – kadar so se socialni partnerji pogajali in sklenili sporazum na podlagi člena 155(1) PDEU in če so podpisnice predložile skupno zahtevo za izvajanje tega sporazuma na ravni Unije s sklepom Sveta, sprejetim na podlagi člena 155(2) PDEU – ni dolžna ugoditi tej zahtevi in mora presoditi, ali je treba Svetu predložiti predlog v tem smislu.
Splošno sodišče je v zvezi s tem dodalo, da mora Komisija ne le preveriti strogo zakonitost določb tega sporazuma, ampak tudi presoditi možnost – tudi glede na politične, gospodarske in socialne ugotovitve – morebitnega izvajanja tega sporazuma na ravni Unije.
Nazadnje, Splošno sodišče je pojasnilo, da ima Komisija široko diskrecijsko pravico in da mora biti v primeru zavrnitve sklep, ki ga sprejme Komisija, predmet omejenega nadzora Splošnega sodišča.